|  |
| --- |
| **Op. 11:1-2**  **“Rêrig? Ja, daar is kerkmense wat hel toe gaan...”**  *Andries Burger, Pinetown Gemeente, 10 September 2023* |

*Sing:* *Lied 258:1,2;Lied 213:1;2;”Ek bely in God Drie-Enig”; “Die liefde van God...”; Ps. 119:18,22,26,27(C); “Vrede”*

Van sy hemelvaart af al is Christus besig om God se raadsplan uit te voer om die bose en die goddelose en ook die verganklike wêreld te veroordeel en te vernietig;

om in die plek daarvan dan ŉ nuwe aarde en hemel te vestig waar sy kinders,

die ware wedergebore gelowiges in Christus,

vir ewig sal lewe in die saligheid en heerlikheid van sy volle teenwoordigheid.

Net mooi in die helfte van die openbaring maak God ŉ paar perspektiewe vir die kerk van alle tye en plekke wat ons baie ernstig ter harte moet neem...

**<< Lees Op. 1:1-13 >>**

Hierdie verse vorm saam ŉ eenheid, maar dit is te veel en te belangrik om alles in een preek te probeer hanteer.

Daarom vandag net die eerste 2 verse en volgende week as die Here wil die res.

Daar is verklaarders wat reken dat die regte verstaan van hierdie hoofstuk

die sleutel is om die hele Openbaring boek reg te verstaan.

En die belangrikste saak om reg te verstaan is om te besef dat hier nie ŉ letterlike fisiese tempel ter sprake is nie, maar dat dit ŉ simboliese betekenis het.

Daar is mense wat dit as ŉ letterlike, fisiese tempel interpreteer, en dan gaan al die res van ons verstaan op heeltemal verskillende paaie.

Waarom sê ek dit moet simbolies verstaan word?

Want dit is wat die res van die Bybel leer.

Nêrens anders in die hele Nuwe Testament word daar enigsins geleer van ŉ fisiese, letterlike nuwe tempel wat weer God se teenwoordigheid op aarde sal uitbeeld nie.

Wanneer Jesus na die toekoms van die tempel verwys dan sê Hy dat dit afgebreek gaan word (Mat. 24:2), en

Hy leer vir die Samaritaanse vrou dat die plek waar mens God aanbid nie meer belangrik sal wees nie, maar wel die manier waarmee aanbid word... dat mens op enige plek deur die Gees en in waarheid moet aanbid (Joh. 4:24).

Wat wél in die Nuwe Testament geleer word is dat gelowiges elkeen op sy eie en ook saam as kerk of gemeente van Christus, ŉ simboliese tempel van God is.

En in 1 Pet. 2:5 word gelowiges opgeroep om ons as lewende stene te laat opbou tot ŉ geestelike huis.

In 2 Kor. 2:16, lees ons, *Ons is immers die tempel van die lewende God.*

En in Ef. 2:20-22, 20*Julle (die gelowiges in Efese) is ŉ gebou wat opgerig is op die fondament van die apostels en die profete, ŉ gebou waarvan Christus Jesus self die hoeksteen is. 23In Hom sluit die hele gebou saam en verrys dit tot ŉ heilige tempel vir die Here 22in wie julle ook saam opgebou word as ŉ geestelike huis waarin God woon*.

Die tempel wat Johannes moet gaan meet is ŉ simbool vir die ware kerk van Jesus Christus.

En as die tempel simbolies verstaan moet word, dan ook die res daarmee saam –

die voorhof, en die stad, en die getuies wat as kandelare en olyfbome uitgebeeld word.

En daarmee is die fondament gelê om hierdie hoofstuk reg te verstaan.

Die tweede saak waarmee verklaarders se paaie heeltemal skei gaan oor wanneer hierdie gebeure afspeel.

En dit gaan oor die vraag hoe ons die twee en veertig maande in v. 2 moet verstaan.

Eerste moet ons opmerk van die 42 maande van v.2, wanneer die heidene die stad en die voorhof vertrap,

dieselfde tydperk is as die 1260 dae wat die twee getuies God se boodskap verkondig

– 42 maande maal 30 dae per maand is 1260 dae.

Meeste verklaarders verstaan dit as dieselfde tydperk as die openbaring in Daniël 12,

van ŉ tyd, tye en ŉ halwe tyd wat ons as ŉ jaar, twee jare en ŉ halwe jaar kon verstaan – 3½ jaar is 42 weke is 1 260 dae.

Ek noem dit alles vir iemand wat die somme wil maak, maar dit is nie regtig so belangrik nie.

Die vraag is nie die jare en weke en dae nie – ons weet dat God bo tyd is en dat dit net God alleen is wat dit regtig verstaan en weet wanneer dit verby sal wees.

Ons hoef ons ook nie slim en as skrifgeleerdes voor te doen om te verstaan nie,

God maak self bekend watter tydperk hierdie is en nogal heel duidelik ook.

Net in die volgende hoofstuk, Openbaring 12, lees ons dat die tydperk van Jesus se hemelvaart tot by die engele oorlog voor sy wederkoms, 1 260 dae is.

En daar het jy dit,

ons hoef dit nie moeiliker te maak as die eenvoud waarin God dit aan Johannes openbaar het nie.

Die gebeure wat hier in Openbaring 11 aan Johannes en aan ons en die kerke van alle tye en plekke openbaar word, speel af gedurende die hele periode van Jesus se hemelvaart af tot by sy wederkoms.

Dit is reeds so, en dit sal so wees – al meer en al erger, totdat ons Here weer kom.

So wat moet Johannes doen, en wat is die betekenis daarvan vir gelowiges en kerke van alle tye en plekke?

Om die simboliek reg te verstaan moet ons onthou wat die werklikheid destyds was van die stad en die tempel.

Jerusalem was soos enige ander stad van daardie tyd – daar was woonbuurtes waar mense gebly, daar was skole en winkels en regeringsgeboue.

Daar het gewone mense gebly en nie almal was Jode nie en nie almal het in God geglo nie.

Maar tog was Jerusalem die “heilige stad” omdat die tempel van God daar was.

Die algemene fokus en ingestelheid van die stad was baie meer gefokus op die aanbidding van die God van Israel as in enige ander stad.

Die tempel was net ŉ klein deeltjie van die stad, en eintlik ŉ hele kompleks van geboue.

Die “allerheiligste” was die deel waar God teenwoordigheid was in die simboliek van die ark en dit was afgesonder agter die voorhangsel.

Dan was daar die “heilige” waarin vir priesters kon gaan en ook die deel waar die volk van God kon ingaan, en voor dit die altaar.

Maar dit was slegs Jode wat in die tempel kon ingaan.

Mense uit ander volke wat tot geloof gekom het in die God van Israel het eintlik Jode geword en is besny as teken daarvan... en dan kon hulle as “bekeerde” Jode, ook in die tempel ingaan.

Maar mense wat nie Jode was of Jode geword het nie, is met die dood gestraf as hulle daar sou ingaan.

Hulle moes in die voorhof bly, buitekant die tempel.

Nou kry Johannes die opdrag dat

die tempel van God en die altaar en die mense wat God daar aanbid gemeet moet word.

Dit is al die gelowiges wat deur wedergeboorte en geloof deel gekry het aan die soenverdienste van Jesus se offer aan die kruis.

Al die offers op die altare in die Ou Testament het na Hom gewys en Hy is die finale en volledige vervulling daarvan.

Hy is die enigste weg vir mense om met God versoen te word,

om dan deel te word van sy geestelike huis, om in sy tempel te kan ingaan om Hom daar in opregtheid,

met toewyding en ywer deur die Gees en in waarheid te aanbid.

Die is die heilige algemene kerk van Christus waarvan ons gereeld bely.

Hulle moet met ŉ meetstok gemeet word wat soos ŉ septer lyk, ŉ septer is ŉ simbool van heerskappy.

Johannes kry die septer meetstok uit die hemel sodat hulle met hulle Hemelse Koning se septer gemeet moet word.

Nie volgens mense se maatstaf nie, maat met God se maatstaf – soos Hy dit natuurlik in sy Woord bekendmaak.

God is hulle eienaar, hulle behoort aan Hom en Hy meet hulle om te wys dat Hy van elkeen weet,

dat Hy elkeen insluit in sy inventaris vir veilige bewaring sodat nie een sal wegraak nie,

sodat elkeen op sy tyd by God se ewige heilsbestemming sal arriveer.

Maar die stad en die voorhof buite die tempel moet nie gemeet word nie.

Hulle is dus nie op God se inventaris vir bewaring en hemelse aflewering nie.

Maar wie is hulle wat nie gemeet word nie?

As die tempel simbolies is vir ware gelowiges, na wie verwys die simbole van die stad en die voorhof dan?

Die stad is in die wêreld wat nie eens genoem word in die openbaring nie.

Dit is só voor die handliggend dat hulle nie gemeet sou word as God se eiendom nie, dat dit nie eens nodig is om vir Johannes te sê om hulle nie te meet nie.

Ons ken hulle al in ons tyd, nie waar nie.

Party van hulle lei afskuwelike lewens wat die ergste onmenslike dierlike dade pleeg met ŉ glimlag.

Ander kan egter baie beskaafd wees, goed geleerd en goedgemanierd –

maar van God, van enige God, wil hulle niks weet nie.

Die wêreld om die stad - só ver van God af dat dit nie eens nodig is om te sê dat hulle nie gemeet moet word nie.

Dit bring ons by die stad.

Johannes sou dalk nog kon dink dat die stad gemeet moet word, dit is tog die “heilige stad” waar God se tempel is.

Dit is tog die stad waarheen mense kom vir wie godsdiens iets beteken...

Maar dit is in die stad waar Jesus deur die strate moes worstel met sy kruis terwyl die skares Hom spot en spoeg.

Dit is die stad wat Egipte en Sodom genoem met strate waarin die Here gekruisig is.

Die stad word deur heidene vertrap vandat Christus opgevaar het en so sal dit wees en al erger word totdat Hy weer terugkom in heerlikheid.

Ook hulle is maklik herkenbaar in ons tyd. Godsdienstige mense wat een en al aanbid maar nie die ware God nie.

Al die godsdienstiges en gelowe wat Christus ontken en verloën – noem hulle maar op... Hindoeïsme, Boeddhisme, Islam, aanbidders van voorvadergeeste.

Hulle soek verlossing maar hulle ontken die enigste weg tot God – Jesus Christus die enigste Middelaar.

Daar is selfs mense wat sy naam misbruik en hulle self christelike kerke noem maar wat Hom minag. Daarvan is daar ŉ hele spektrum –

van die wat in die naam van Christus petrol moet drink en met insekgif gespuit word,

tot ander wat hulle baie vroom voordoen maar Christus se godheid misken soos die Jehova Getuies.

Hulle word nie gemeet nie, hulle behoort nie aan God nie...

En die voorhof mense?

Hulle is by die ware God se tempel...

Wie is hulle en waarom moet hulle nie gemeet word nie?

Dit is duidelik mense wat naby die ware God is in gees en waarheid, maar nie heeltemal daar nie.

Dink aan mense wat glo en kerke wat leer van die ware God en Christus ons Here, maar wat dinge by sit, of weg vat of skeef hou.

Mense wat saam met die waarheid ook leer dat die aanvaarbaar is om met seker sondes vrede te maak.

Soos ons in Openbaring 2 gelees het van die Nikolaïete in Pergamum gemeente wat seksuele sondes aanvaarbaar gemaak het, en Isebel in die Tiatira gemeente wat ander so geleer het. Of gelowiges in Laodisia gemeente wat so selfvoldaan was dat God gewaarsku het dat Hy hulle sal uitspoeg.

Ken ons dit nie al so duidelik in ons tyd waar gelowiges vrede maak met die wêreld, en die skeefgetrekte norme van die wêreld in die kerk in bring nie?

Mense wat gelykvormig word aan die wêreld om binne die kerk netsoos die wêreld daar buite te lyk en te leef?

Dink maar aan die goedpraat en aanvaarding van seksuele dade buite die huwelik van een man en een vrou,

dink aan gelowiges wat sê hulle bely nog dieselfde waarhede maar dan ander betekenis gee aan Christus se maagdelike geboorte en sy fisiese opstanding uit die dood?

Dink aan gelowiges wat willekeurige aborsie met God se gebod op moord wil versoen en debatte daaroor wil voer.

Kan jy agterkom dat dit die voorportaal se nabyheid aan die tempel net skyn is, en dit daarom self gevaarliker is as diegene in die stad?

In die voorportaal is die skyn van waarheid en daarom gee dit vir baie ŉ gerusstelling van saligheid en versoening met God, terwyl dit nie is nie?

Dink verder aan diegene wat lyk of hulle die ware Christus verkondig en daarin glo,

maar die skrifwaarheid selektief gebruik en skeeftrek en misbruik om hulleself te bevoordeel.

Die “voorspoedgodsdiens” vir wie Christus meer ŉ slaaf is as ŉ Koning.

“Glo en dit sal met jou goed gaan, gee ŉ groter bydrae as jy rykdom verwag, is jy siek dan is dit net omdat jy nie genoeg glo en genoeg gee nie.”

Dit lyk of hulle die drie-enige God aanbid en dieselfde Christus vereer as die ware gelowiges in die tempel, maar eintlik aanbid hulle net vir hulleself en hulle voorspoed en gerief en gemak en genot.

By party is dit al baie blatant en openlik soos Joel Olsteen met sy vol voetbalstadion megakerk en sy “Live the good life now” wêreldverkoper boek.

By ander, selfs in ons omgewing, is dit meer subtiel en verskuil – maar krap mooi oop en maak seker.

Pasop nou om te dink dat ons gemeente en ek en jy darem nou nie van daai is nie...

Want daar soveel mense wat die volle waarheid van Christus bely en glo, maar hulle lewe dit so op ŉ afstand, so langs die kantlyn.

Van toewyding en ywer vir Christus en sy voorskrifte is daar so min sigbaar dat hulle lewens eintlik maar lyk soos die wêreld om hulle.

Sodra dit geringste opoffering nodig is, sodra God se roeping iets van inspanning en ongerief inhou – dan is hulle afwesig. OM nie eens te praat van vervolging vir hulle geloof nie...

Hulle is naby God, naby die Gees en naby die waarheid, maar hulle is nie ín Hom nie.

In die voorhof van die tempel, so naby...

Maar hulle word nie gemeet nie...

Waar is jy? Is jy seker? Wat is die getuienis van jou lewe?

Is jy in die tempel van ware geloof in Christus

wat wys in ŉ ywerige en toegewyde geloofslewe wat stry en baklei teen sonde en valsheid en

met inspanning strewe om in Christus te oorwin en Hom te verteenwoordig en Hom sigbaar te maak selfs in swaarkry en lyding wat Hy sou beskik?

Moenie te gou antwoord nie,

Jesus leer van ŉ hartverskeurende waarheid dat daar mense is in ware kerke maar wat nie deel is van sy tempel nie, mense in die voorportaal wat nie gemeet word nie...

Hy vertel die gelykenis in Matteus 13 waarin hy sê dat sy koninkryk vergelyk kan word met ŉ boer se koringland waar iemand onkruid tussen die koring gesaai het.

Om die koring te beskerm los hy egter die onkruid tussen toe koring tot by die oestyd.

Toe hy die koring oes het hy die onkruid eenkant gesit en verbrand.

Die koring van sy gelykenis kan ons vergelyk met die gelowiges in die tempel wat gemeet word,

en die onkruid met hulle wat naby die tempel in die voorportaal was en nie gemeet word nie, maar in die vuur van die hel sal beland.

In hierdie openbaring van God aan Johannes is die wonderlikste troos en versekering vir elke ware gelowige:

Jy word saam al die ware gelowiges gemeet met God se septer van heerskappy.

Dit maak nie saak hoe die bose en die goddeloses jou mag verdruk en vervolg nie;

dit maak nie saak hoe groot die verskrikking is van die eindtye wat reeds gebeur en wat al meer en al erger sal word nie –

elke ware gelowige is gemeet en is op God se inventaris vir veilige bewaring en aflewering by sy hemelse bestemming.

Maar hierdie openbaring het ŉ lewensbelangrike waarskuwing!

As jy in die voorportaal is maak dit nie saak hoe naby jy aan die tempel is nie,

niemand in die voorportaal word gemeet nie,

niemand in die voorportaal het ŉ hemelse eindbestemming nie –

hulle word saam met die stad en die wêreld in die verskrikking van die hel afgelewer.

Petrus waarsku in 1 Pet. 4:17 dat God se oordeel by die huis van God begin, by die kerk.

Ons sal eerste geoordeel word en party van ons word dalk nie getel nie...

Dit is verskriklike waarheid soos ŉ hou op die maag wat my asem uitslaan...

Moenie dat dit so wees nie!

Luister na hierdie dringende en lewensbelangrike waarskuwing ...

en maak seker dat jy ywerig en met oorgawe in die tempel aanbid...

dan sal daar geen onsekerheid wees dat jy getel word nie.

Vra jy hoe ek en jy daarvan seker kan maak?

God gee die antwoord deur Paulus in Fil. 2: 12 en 15,

dat ons ons met eerbied en ontsag daarop moet toelê om soos verloste mense te lewe.

Dat ons bo alle verdenking soos kinders van God sal lewe

in opregtheid as onberispelik as God se ligdraers in die wêreld.

Nie omdat ons dit self kan doen nie, maar omdat God in ons werk om dit te wil doen en om dit te kan doen.

Wil jy seker wees dat jy ŉ “tempelgelowige” is?

Glo in Christus en vertrou Hom alleen aanvaar Hom as jou Koning, Heerser, Eienaar, Here.

En span jou dan in om soos ŉ “tempelgelowige” te lewe.

Maak dit duidelik sigbaar vir jouself en almal om jou...

Met die manier hoe jy God se wil en sy beskikking in jou lewe aanvaar en Hom daarin eers selfs al is dit swaarkry en lyding, onregverdige verdrukking en vervolging...

Maak dit sigbaar in jou vasberadenheid en jou inspanning om met sonde te breek en nuwe gewoontes wat God vereer aan te leer...

Maak dit sigbaar in jou ywer om die Bybel te lees en te bestudeer en daaroor na te dink want daarin vind ons die waarheid...

Maak dit sigbaar in die moeite en die opoffering wat jy maak om saam met die gemeente in die erediens te wees om God te aanbid en te verheerlik en na sy Woord te luister en te gehoorsaam?

Maak dit sigbaar in die kerklike bydrae wat jy in die kerk se bankrekening betaal sodat die gemeente Christus se koninkryk daarmee kan bevorder...

Wanneer jou lewe die vrugte van ŉ ware aktiewe bruisend lewende geloof dra, kan jy seker wees. Prys die Here!

Maar neem die waarskuwing ter harte, ek smeek jou om erns te maak hiermee:

As jy nie seker is nie,

as die vrugte soos ek hierbo nie helder en duidelik sigbaar is nie,

span jou dan dringend in om dit reg te maak...

en dán, dan sal jy ŉ hemelse sekerheid en blydskap daarvoor ontvang!

Maar as jy dit nie doen nie, sal dit lei tot helse smarte...

Wees verseker, en wees gewaarsku...

Amen